Rogberget naturreservat

Rogberget naturreservat er et naturreservat i Åsnes kommune på 315 dekar. Reservatet ble opprettet 7. desember 2018. Rogberget er et berg i Kynndalen i Åsnes kommune, øst for eksisterende Kynndalsmyrene naturreservat. Skogen på berget er barskog av furu og gran, med innslag av selje, osp, rogn og bjørk. Høydeforskjellen er ca. 100 meter fra det laveste punktet til det høyeste. Berggrunnen er delvis rik og består av diorittisk til granittisk gneis, migmatitt, gabbro og amfibolitt. Dette gir opphav til en rik flora. Formålet med naturreservatet er å bevare en bestemt type natur med gammel barskog med innslag av rogn, osp, selje og lind som har særskilt betydning for biologisk mangfold ved at det inneholder kravfulle og rødlistede plante-, sopp- og lavarter. Gammelskogen på platået av Rogberget har rikelig med død ved og arter som gubbeskjegg, svartsonekjuke, lungenever og skrubbenever. I den sørvestvendte bergskråningen med tilhørende rasmarker vokser det regionalt sjeldne arter som fjellrundbelg, lakrismjelt og skåresildre. Artsmangfoldet i reservatet forholdsvis variert og det finnes flere gammelskogsarter innen flere organismegrupper - også rødlistearter som for eksempel gubbeskjegg (NT) og svartsonekjuke (NT). Den bratte skrenten i sørvest et karakteristisk trekk ved området og her finner en sjeldne sørbergarter som for eksempel fjellrundbelg. Det finnes en del gamle og grove trær i området, spesielt av gran, men også enkelte større trær av furu, osp, selje og rogn. De sistnevnte treslagene har forekomster av både lungenever og skrubbenever. Mengden død ved er stor, av nesten alle forskjellige treslag. Referanser